อาคเนย์ฯส่งแคมเปญไดมอนด์ลุยตลาด
อาคเนย์ฯ ส่ง &#8220;แคมเปญไดมอนด์&#8221; น้องใหม่ตระกูลแคมเปญลุยตลาดท้ายปี
20 ก.ย. 2553

อาคเนย์ฯ ส่ง “แคมเปญไดมอนด์” น้องใหม่ตระกูลแคมเปญลุยตลาดท้ายปี
นายสมบัติ ปัญญามิตร รองกรรมการผู้จัดการ สายงานการตลาด บริษัท อาคเนย์ประกันภัย เปิดเผยว่า อาคเนย์ประกันภัย ได้ออกกรมธรรม์ประกันภัยรถยนต์ภาคสมัครใจ ประเภท 3 ไม่รวม พ.ร.บ. ภายใต้ชื่อ แคมเปญไดมอนด์ ที่ให้ความคุ้มครองทรัพย์สินคู่กรณีสูงสุดถึง 3 ล้านบาท และให้ความคุ้มครองที่มากกว่าในกรณีอุบัติเหตุส่วนบุคคล และการประกันตัวผู้ขับขี่ในคดีอาญา เหมาะสำหรับผู้ที่ใช้รถด้วยความระมัดระวัง และต้องการประหยัดค่าใช้จ่ายในยุคปัจจุบัน ทั้งนี้ คาดว่าครึ่งปีหลังจะมีผู้เอาประกันภัยกับอาคเนย์ไม่ต่ำกว่า 5,000 ฉบับ
สำหรับเงื่อนไขความคุ้มครองของกรมธรรม์ แคมเปญไดมอนด์ จะให้ความคุ้มครองคู่กรณีบาดเจ็บหรือเสียชีวิต สูงสุดไม่เกิน 1 ล้านบาทต่อคน วงเงินสูงสุดไม่เกิน 10 ล้านบาทต่อครั้ง รวมทั้งการให้ความคุ้มครองทรัพย์สินคู่กรณีเสียหาย สูงสุดไม่เกิน 3 ล้านบาทต่อครั้ง โดยจะมอบความคุ้มครองเพิ่มเติมในส่วนของอุบัติเหตุส่วนบุคคลผู้ขับขี่และผู้โดยสาร 1 แสนบาท ค่ารักษาพยาบาลผู้ขับขี่และผู้โดยสาร 5 หมื่นบาทต่อคน และประกันตัวผู้ขับขี่ในคดีอาญาครั้งละ 3 แสนบาท ซึ่งเป็นอัตราที่สูงที่สุดในตลาด 
แคมเปญไดมอนด์ จะจำกัดการรับประกันเฉพาะรถยนต์ที่ใช้ส่วนบุคคล หรือเพื่อการพาณิชย์ (นิติบุคคล) เท่านั้น ไม่ใช่รถรับจ้างหรือให้เช่า ทั้งรถเก๋ง, รถยนต์โดยสารส่วนบุคคล (ไม่เกิน 15 ที่นั่ง) และรถกระบะส่วนบุคคล (ไม่เกิน 3 ตัน) โดยจะไม่มีการจำกัดอายุรถยนต์ ด้วยอัตราเบี้ยประกันดังนี้ รถเก๋ง 2,500 บาท รถเก๋งนิติบุคคล 3,500 บาท รถยนต์โดยสารส่วนบุคคล 3,600 บาท และรถบรรทุกส่วนบุคคล 3,300 บาท 
ปัจจุบัน บริษัทมีบริการรับแจ้งอุบัติเหตุผ่านทางผ่านระบบอินเตอร์เน็ตด้วยตนเอง หรือที่เรียกว่าบริการ “Claim Online” เพียงลูกค้าเข้ามาที่เว็บไซต์ของบริษัท ก็สามารถแจ้งอุบัติเหตุด้วยวิธีง่ายๆ ได้ด้วยตนเอง ที่เมนูบริการ เลือกบริการลูกค้า ในส่วนบริการออนไลน์ คลิ๊กที่แจ้งอุบัติเหตุออนไลน์ พร้อมกรอกแบบฟอร์มรายละเอียดให้ครบถ้วน จากนั้นบริษัทฯ จะดำเนินการแจ้งผลอนุมัติการซ่อมผ่าน SMS โทรศัพท์มือถือให้ทราบ ก็สามารถดำเนินการจัดซ่อมที่อู่ได้ทันที โดยนำข้อความ SMS ไปยืนยันการซ่อมที่อู่เท่านั้น เนื่องจากระบบคอมพิวเตอร์จะทำการส่งข้อมูลไปที่อู่ที่ได้รับการอนุมัติเช่นกัน 
ทั้งนี้ บริษัทจะเปิดให้บริการเฉพาะลูกค้าประกันรถยนต์ ประเภท 1 ที่มีความประสงค์จะจัดซ่อมที่อู่ในสัญญาของบริษัทฯ ในกรณีเกิดอุบัติเหตุเฉี่ยวชนเล็กน้อย เช่น เฉี่ยวกิ่งไม้ เฉี่ยวเสา ก้อนหินกระเด็นใส่ หรืออุบัติเหตุที่รับเอกสารรับผิดมาจากคู่กรณี
และเพื่ออำนวยความสะดวกแก่ลูกค้าเพิ่มขึ้น ตั้งแต่วันที่ 1 ก.ย.เป็นต้นไป ฝ่ายสินไหมทดแทนรถยนต์ยังขยายบริการ Auto Claim ที่สำนักงานใหญ่ ถนนสีลม ในวันจันทร์ – ศุกร์ จากเวลา 08.30 – 16.45 น. เป็นเวลา 07.00 – 19.00 น. ลูกค้าจะสามารถแวะมาทำธุรกรรมเกี่ยวกับการตั้งเบิกค่าสินไหมประเภทต่างๆ การแจ้งเกิด เคลมภาคสมัครใจและพ.ร.บ. และการประเมินราคาค่าซ่อม ก่อนงานหรือหลังเลิกงานได้